ราคาทองในประเทศเช้านี้ปรับขึ้นบาทละ 350 ตามทองโลก
ราคาทองในประเทศเช้านี้ปรับขึ้นบาทละ 350 ตามทองโลก
19 ก.พ. 2559

ผู้สื่อข่าวรายงานว่า ราคาทองในประเทศเปิดตลาดเช้านี้ปรับตัวเพิ่มขึ้นจากช่วงปิดตลาดเย็นวานนี้บาทละ 350 โดยสมาคมค้าทองคำ รายงานว่า เมื่อเวลา 09.29 น. ราคาทองคำแท่ง รับซื้อเข้าบาทละ 20,600.00 ขายออกบาทละ 20,700.00 ขณะที่ราคาทองรูปพรรณ รับซื้อเข้าบาทละ 20,299.24 ขายออกบาทละ 21,100.00
โดยบริษัท ฮั่วเซ่งเฮง โกลด์ ฟิวเจอร์ส จำกัด ระบุว่า ราคาทองคำเมื่อวานปรับตัวขึ้นติดต่อกันเป็นวันที่ 2 โดยขึ้นไปสูงสุดที่ 1,239 ดอลลาร์/ออนซ์ มีแรงซื้อทองคำในฐานะสินทรัพย์ปลอดภัยในช่วงกลางคืน หลังจากการเปิดเผยข้อมูลเศรษฐกิจที่อ่อนแอของสหรัฐ และตลาดหุ้นสหรัฐที่ปรับตัวลงเนื่องจากแรงขายทำกำไรและราคาน้ำมันลดแรงบวก หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐในสัปดาห์ที่แล้วเพิ่มขึ้นแตะระดับสูงสุดเป็นประวัติการณ์ 
สำหรับกองทุน SPDR เพิ่มปริมาณการถือครองทองคำ 2.68 ตัน หลังจากไม่มีการเปลี่ยนแปลงปริมาณการถือครองทองคำติดต่อกัน 2 วัน และในคืนนี้สหรัฐจะเปิดเผยดัชนีราคาผู้บริโภคเดือนม.ค. ตลาดคาดการณ์ว่าจะลดลง 0.1% จากลดลง 0.1% ในเดือนธ.ค. สะท้อนให้เห็นว่าอัตราเงินเฟ้อของสหรัฐอยู่ในระดับต่ำจากราคาน้ำมันที่ปรับลงแรง สำหรับอัตราเงินเฟ้อของสหรัฐเป็นตัวแปรหนึ่งที่เฟดใช้ในการพิจารณาปรับขึ้นอัตราดอกเบี้ย ซึ่งถ้าอัตราเงินเฟ้อของสหรัฐอยู่ในระดับที่ต่ำ จะทำให้โอกาสในการปรับขึ้นอัตราดอกเบี้ยของเฟดลดน้อยลง